Il-bieb il-magħluq U raġa' ħadni lejn il-bieb ta' barra tat-tempju, li jħares lejn il-Lvant: dan kien magħluq. U qalli: "Dan il-bieb jibqa' magħluq : m'għandux jinfetaħ, u ħadd m'għandu jgħaddi minnu għax il-Mulej, Alla ta' Iżrael, għadda minnu, għalhekk għandu jibqa' magħluq. Il-prinċep, għax hu prinċep, jista' joqgħod bilqiegħda fih, u jiekol l-ikel quddiem il-Mulej , imma jidħol u joħroġ mill-portiku." Oraklu ta' Sidi l-Mulej. Id-dħul fit-tempju U ħadni lejn il-bieb tat-Tramuntana biswit is-santwarju u, araw, jien rajt il-glorja tal-Mulej timla s-santwarju tal-Mulej u nxtħett wiċċi fl-art. U qalli l-Mulej: "O bniedem, moħħok hawn! Ara b'għajnejk u isma' b'widnejk kulma se ngħidlek fuq il-preskrizzjonijiet kollha ta' dar il-Mulej u l-liġijiet tagħha, u żomm sewwa f'qalbek dwar min jista' jidħol fit-tempju u min għandu jibqa' barra mis-santwarju. "U għid lix-xewwiexa ta' dar Iżrael: 'Dan jgħid Sidi l-Mulej: Ma kienx biżżejjed għalikom l-għemil mistkerrah tagħkom, dar Iżrael, biex daħħaltu l-barrani bla ħtin f'qalbu u bla ħtin f'ġismu, fit-tempju tiegħi biex niġġistuh, waqt li kontu toffruli l-ħobż u x-xaħam u d-demm; u ġibtu fix-xejn il-patt tiegħi bl-għemejjel tagħkom? Flok ħadtu ħsieb il-ħwejjeġ qaddisa intom, qabbadtu oħrajn iservuni fit-tempju tiegħi. Għalhekk dan jgħid Sidi l-Mulej: Ebda barrani, bla ħtin f'qalbu u bla ħtin f'ġismu, ma jidħol fit-tempju tiegħi; ebda barrani minn dawk li jgħammru fost ulied Iżrael. Il-Leviti "Il-Leviti, imbagħad, li tbiegħdu minni meta Iżrael twarrab minni għal wara allathom, ikollhom jitgħabbew bil-ħażen tagħhom. Ikollhom iservu fit-tempju tiegħi bħala għases fil-bwieb tat-tempju u qaddejja tat-tempju; joqtlu l-vittma għas-sagrifiċċju tal-ħruq u l-vittmi l-oħra għall-poplu, u huma jibqgħu hemm biex iservuhom. Għax huma kienu jservuhom quddiem l-allat tagħhom u kienu huma li waqqgħu lil dar Iżrael fil-ħażen. Għalhekk jien erfajt idejja u ħlift kontrihom, oraklu ta' Sidi l-Mulej, huma jħallsu ta' dnubhom. Ma jersqux lejja biex iservuni ta' qassisin, lanqas jersqu lejn il-ħwejjeġ ikkonsagrati u l-aktar qaddisa tiegħi, imma jħallsu għall-għajb tagħhom u l-għarukażijiet li għamlu. Nagħmilhom servi tat-tempju , għax-xogħol kollu tiegħu u kulma jsir fih. Il-qassisin "Il-qassisin Leviti, nisel Sadok, li ħadu ħsieb is-servizz tat-tempju tiegħi meta twarrbu minni wlied Iżrael, huma jersqu lejja biex iservuni u jibqgħu quddiemi biex joffruli x-xaħam u d-demm, oraklu ta' Sidi l-Mulej. Huma jidħlu fit-tempju tiegħi, u huma jersqu lejn il-mejda tiegħi biex iservuni, u jħarsu s-servizzi tiegħi. "Meta jiġu biex jidħlu mill-bieb tal-bitħa ta' ġewwa, għandhom jilbsu lbies tal-għażel, u m'għandhomx ikollhom fuqhom ħwejjeġ tas-suf waqt is-servizz tagħhom fil-bieb tal-bitħa ta' ġewwa jew tas-santwarju. Għandu jkollhom turbanti tal-għażel fuq rashom u srawal tal-għażel ma' qaddhom; ma jitħażżmux bi ħwejjeġ li jġagħluhom jegħrqu. Meta joħorġu fil-bitħa ta' barra lejn il-poplu, jinżgħu lbieshom li jkunu għamlu s-servizz bih u jqegħduh fil-kmamar tas-santwarju, u mbagħad ixiddu lbies ieħor biex ma jqaddsux il-poplu bi ħwejjiġhom . Ma jqaxxrux il-qorriegħa ta' rashom, u lanqas m'għandhom iħallu xagħarhom jitwal, imma jżommuh maqtugħ sewwa. L-ebda qassis m'għandu jixrob inbid meta jidħol fil-bitħa ta' ġewwa. Lanqas m'għandhom jieħdu b'marthom mara armla jew miċħuda minn żewġha, imma jieħdu xebbiet minn nisel Iżrael jew xi armla minn xi qassis. "Għandhom juru lill-poplu tiegħi kif jagħżel dak li hu sagru minn dak li hu profan, u jgħallmuhom jagħżlu bejn dak li hu mniġġes u dak li hu nadif. "Fil-kawżi jagħmluha ta' mħallfin huma: jaqtgħu s-sentenza skont il-liġijiet tiegħi, u jħarsu l-liġijiet u l-preċetti tiegħi fil-festi kollha tiegħi, u jqaddsu Sibtijieti. "Ma jersqux lejn bniedem mejjet, għax jitniġġsu. Jistgħu jitniġġsu biss jekk ikun missier, omm, iben, bint, ħu jew oħt li ma jkollhiex raġel. Wara li wieħed ikun tnaddaf, jgħodd sebat ijiem; u dakinhar li jidħol fis-santwarju, fil-bitħa ta' ġewwa, biex jagħmel is-servizz fis-santwarju, joffri sagrifiċċju tal-purifikazzjoni, oraklu ta' Sidi l-Mulej. "Wirt ma jkollhomx, għax jiena wirthom, u ma tingħatalhom ebda proprjetà f'Iżrael, jiena l-proprjetà tagħhom. L-offerti tal-qamħ, u l-vittmi għas-sagrifiċċji tal-purifikazzjoni u tar-riparazzjoni, jikluhom huma; u kulma jkun ikkonsagrat f'Iżrael ikun tagħhom. Lill-qassisin imiss l-aħjar tal-bikri ta' kull xorta u kull għotja mill-offerti tagħkom ta' kull xorta; u l-aħjar tal-għaġna tagħkom tagħtuh lill-qassisin, biex tniżżel il-barka fuq darek. L-ebda tajra jew bhima, mejta jew żbranata, m'għandhom jieklu l-qassisin."